section_heading: 2000. – 2009.: Drukqs i serija Analord
paragraph_text: Godine 2005. James je pod svojim prethodnim pseudonimom AFX objavio jedanaestodijelnu seriju Analord: čini je ukupno 11 EP-ova s ukupno 42 skladbe (na svakom se EP-u najčešće nalazi od dvije do četiri skladbe). Serija je nastala reproduciranjem i sekvenciranjem analogne i digitalne elektroničke glazbene opreme kao što su sintesajzer i bubnjarski stroj (uglavnom Roland 303, 808 i 909), čiji su zvukovi snimljeni na magnetsku vrpcu i naposljetku uvršteni na gramofonsku ploču. James se također poslužio svojom zbirkom starijih sintesajzera i bubnjarskih strojeva, od kojih su neki u to vrijeme već bili rijetki. Neke knjižice albuma sadrže fotografije rijetkih sintesajzera poput Synton Fenixa, sekvencera Roland MC-4, koji je ozloglašen po složenom procesu programiranja, i Rolanda TB-303.